Diari Oficial de la Generalitat Valenciana


Sumari del DOGV 9326, del 27-04-2022 (2022/3284)

RESOLUCIÓ de 12 d'abril de 2022, del director general d'Administració Local, per la qual es publiquen els estatuts de la «Mancomunitat Comarcal de la Marina Alta».
-------------------------------------------------------------------------------------------------------------------------------------------------------------------

### Dades del document

Número de DOGV
:   9326

Data del DOGV
:   27-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3284


Data del document
:   12-04-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 12 d'abril de 2022, del director general d'Administració Local, per la qual es publiquen els estatuts de la «Mancomunitat Comarcal de la Marina Alta». [2022/3284]  
La Mancomunitat Circuit Cultural de la Marina Alta mitjançant acord del seu òrgan plenari adoptat en sessió de 6 d'abril de 2022, va aprovar definitivament la modificació dels seus estatuts a fi d'adaptar-los a la Llei 21/2018, de 16 d'octubre, de la Generalitat, de mancomunitats de la Comunitat Valenciana i d'obtindre la qualificació d'àmbit comarcal amb la denominació Mancomunitat Comarcal de la Marina Alta.  
De conformitat amb el que es disposa en l'article 46.2 de la Llei 21/2018, de 16 d'octubre, es tracta d'una modificació d'estatuts de caràcter constitutiu per la qual cosa s'ha tramitat pel procediment establit en l'article 46.3 de la citada Llei.  
Remesos l'expedient tramitat i els estatuts aprovats a aquesta Direcció General d'Administració Local, es comprova la seua adequació a la legislació vigent en matèria de règim local.  
De conformitat amb el que es disposa en l'article 12.2. de la Llei 21/2018, de 16 d'octubre, en relació amb l'article 39.2 de la Llei 39/2015, d'1 d'octubre, del procediment administratiu comú de les administracions públiques, l'eficàcia de la modificació estatutària queda demorada fins a l'obtenció del reconeixement del caràcter comarcal de la mancomunitat.  
Per això, de conformitat amb la Llei 21/2018, de 16 d'octubre, de la Generalitat, de mancomunitats de la Comunitat Valenciana i d'acord amb el que es disposa en l'article 10 del Decret 169/2020, de 30 d'octubre, del Consell, modificat pel Decret 8/2022, d'11 de febrer, del Consell, d'aprovació del Reglament orgànic i funcional de la Presidència de la Generalitat, resolc:  
  
Primer  
Publicar en el Diari Oficial de la Generalitat Valenciana els estatuts de la Mancomunitat Comarcal de la Marina Alta que figuren com a annex, modificats per a la seua adaptació a la Llei 21/2018, de 16 d'octubre, de la Generalitat, de mancomunitats de la Comunitat Valenciana, i l'obtenció de la qualificació d'àmbit comarcal d'aquesta.  
  
Segon  
L'eficàcia de la modificació estatutària queda demorada fins a l'obtenció del reconeixement del caràcter comarcal de la mancomunitat, moment en què es procedirà a la inscripció de la modificació d'estatuts en el Registre d'Entitats Locals de la Comunitat Valenciana.  
  
  
Contra aquesta resolució es podrà interposar un recurs d'alçada davant de la Secretària Autonòmica de Promoció Institucional i Cohesió Territorial en el termini d'un mes de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini sense haver-se interposat el recurs, la resolució serà ferma amb caràcter general.  
I això sense perjudici que les persones interessades puguen interposar qualsevol altre recurs que estimen oportú en defensa dels seus interessos.  
  
València, 12 d'abril de 2022.- El director general d'Administració Local: Antoni Such Botella.  
  
  
ANNEX  
Estatuts de la Mancomunitat Comarcal de la Marina Alta  
  
Article 1. Municipis que integren la mancomunitat  
1. Els municipis d'Alcalalí, l'Atzúbia, Beniarbeig, Benidoleig, Benigembla, Benimeli, Benissa, Calp, Castell de Castells, Dénia, Gata de Gorgos, Llíber, Murla, Ondara, Orba, Parcent, Pedreguer, Pego, el Poble Nou de Benitatxell, els Poblets, el Ràfol d'Almúnia, Sagra, Sanet i els Negrals, Senija, Teulada, la Vall d'Alcalà, la Vall d'Ebo, la Vall de Gallinera, la Vall de Laguar, el Verger, Xàbia i Xaló (tots ells pertanyen a la mateixa demarcació territorial, Marina Alta, tal com exigeix l'apartat c de l'article 12.2 de la Llei 21/2018.) i les Entitats Locals Menors de Jesús Pobre, la Llosa de Camatxo i la Xara, que així mateix compten, tal com exigeix l'article 3.4 de la Llei 21/2018, de 16 d'octubre, de la Generalitat, de mancomunitats de la Comunitat Valenciana, amb l'autorització dels municipis matriu d'adscripció. D'acord amb l'Ordenament Jurídic vigent acorden constituir-se en Mancomunitat Voluntària de Municipis per a la prestació d'obres, serveis o activitats que més endavant s'arrepleguen en els presents estatuts.  
2. La Mancomunitat tindrà personalitat i capacitat jurídica per al compliment dels seus fins específics.  
  
Article 2. Denominació i seu  
La Mancomunitat Comarcal es constitueix amb la denominació de Mancomunitat Comarcal de la Marina Alta, amb seu pròpia al municipi d'Ondara, al carrer Blasco Ibáñez, 50. Aquesta seu es podrà canviar quan convinga per raons administratives.  
Els seus òrgans de govern i administració s'ubicaran en el municipi on residisca la presidència, i tindrà com a domicili social i lloc de reunió les cases consistorials.  
  
Article 3. Finalitats, objecte i competències  
1. La Mancomunitat assumeix, entre les seues finalitats la gestió mancomunada d'execució d'obres i prestació de serveis comuns adequats per als interessos supramunicipals del seu territori i el foment del seu desenvolupament local. Actualment, correspon a la Mancomunitat, com a finalitat immediata, la prestació dels següents serveis generals:  
A. Àrea de Cultura, Joventut, Educació i Esports.  
a) Promoció de la Cultura i de la gestió cultural mancomunada.  
b) Servei de dinamització de la joventut i Xarxa Jove Marina Alta.  
  
c) Promoció de l'esport i d'ús del temps lliure i Xarxa Esportiva Marina Alta.  
d) Participació i cooperació en les necessitats i projectes de la Comunitat Educativa local i comarcal. Suport i coordinació del Fòrum Comarcal d'Educació.  
e) Gestió d'equipaments i infraestructures culturals, juvenils, educatives i esportives.  
B. Àrea de Sostenibilitat Mediambiental, Gestió dels residus sòlids urbans i Cicle de l'aigua.  
a) Polítiques públiques i de conscienciació en matèria mediambiental.  
b) Protecció i preservació de les zones verdes.  
c) Gestió dels residus sòlids urbans i abocaments.  
d) Protecció de la salubritat pública i recollida d'animals.  
e) Subministrament d'aigua i enllumenat públic; serveis de neteja viària, clavegueram i tractament d'aigües residuals.  
f) Planificació i execució de projectes hídrics.  
C. Àrea de Seguretat, Policia Local, Guarderia Rural i Emergències.  
a) Seguretat ciutadana i Protecció civil.  
b) Seguretat en llocs públics; ordenació del trànsit de vehicles i persones en les vies urbanes; prevenció i extinció d'incendis.  
D. Àrea de Sanitat i Benestar Social.  
a) Proveïments, escorxadors, fires, mercats; protecció de la salubritat pública.  
b) Polítiques i campanyes d'hàbits saludables i Xarxa Salut.  
c) Serveis socials.  
E. Àrea de Foment Econòmic i Desenvolupament Local.  
a) Línies estratègiques i d'actuació en l'àmbit del Turisme.  
b) Desenvolupament integral del territori de la Marina Alta.  
c) Fires, mercats, llotges i comerç ambulant.  
d) Projectes de posicionament dels productes i de la marca Marina Alta.  
F. Àrea d'Urbanisme, Habitatge i Ordenació del Territori.  
a) Urbanisme: planejament, gestió, execució i disciplina urbanística; promoció i gestió d'habitatges; pavimentació de vies públiques urbanes i conservació de camins i vies rurals; patrimoni historicoartístic.  
  
b) Transport col·lectiu urbà.  
c) Polítiques públiques en matèria d'Habitatge.  
d) Polítiques Públiques en matèria de despoblament.  
G. Àrea d'infraestructures, dotacions i equipaments.  
a) Prestació d'infraestructures, eines i maquinària de titularitat de les quals tinga la Mancomunitat.  
b) Cementeris i serveis funeraris.  
H. Àrea de Participació Ciutadana, Igualtat, Informació i Comunicació.  
a) Promoció de la participació de la ciutadania en l'ús eficient i sostenible en les tecnologies de la informació i la comunicació.  
b) Defensa d'usuaris i consumidors.  
c) Planificació i execució de Polítiques Inclusives i d'Igualtat.  
I. Àrea de Contractació i Gestió Administrativa i Modernització.  
a) Constituir i gestionar una Central Comarcal de Contractació.  
b) Optimització dels serveis municipals per mitjà de la via mancomunada.  
c) Serveis tècnics: com ara enginyeries, arquitectures, biologia, gestoria, etc.  
d) Servei Mancomunat d'Arxius.  
  
2. En l'actualitat, la Mancomunitat desenvolupa i gestiona serveis públics i activitats de les àrees A i E, de forma total, per a tots els seus municipis i entitats locals menors, i el I.d per als Ajuntaments adherits al servei.  
3. Dins de les finalitats de la Mancomunitat, podem distingir entre serveis generals i específics:  
Es consideren serveis generals els prestats per al normal funcionament dels òrgans de la Mancomunitat, serveis bàsics propis de l'Administració general. Estan dirigits a tots els Ajuntaments mancomunats i al conjunt poblacional. Al seu sosteniment estan obligats tots els membres integrants a través de la quota ordinària.  
  
Els serveis específics són aquells que s'establisquen per a atendre necessitats i aspiracions dels ajuntaments mancomunats que s'hi vulguen integrar, i al seu sosteniment només estan obligats els ajuntaments que els assumisquen. Aquests serveis es financen a través de la quota específica resultant segons el cost de cada servei.  
4. Els municipis mancomunats podran adherir-se a la totalitat de les finalitats previstes o només a una part, sempre que siguen independents entre aquests. Per a l'assumpció de nous serveis o obres serà necessària la conformitat de les entitats mancomunades interessades, a través d'un acord del Ple per majoria absoluta, i serà la Mancomunitat qui estudiarà aquestes peticions i resoldrà sobre la seua viabilitat. Si s'assumeix el nou servei, això suposarà la subrogació de la Mancomunitat en la titularitat del servei, i, per tant, li correspondrà gestionar-lo de manera integral.  
  
Article 4. Capacitat jurídica  
La Mancomunitat, com a entitat local reconeguda per la llei, exercirà totes les potestats conferides per la legislació vigent que afecten les entitats d'aquestes característiques per al compliment dels seus fins.  
  
Article 5. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
- Ple de la Mancomunitat.  
- President/a.  
- Vicepresident/a o vicepresidents/es, si és el cas.  
- Junta de Govern.  
- Comissió Especial de Comptes.  
3. Es podrà, igualment, crear totes les comissions informatives que es requerisquen, tenint en compte el nombre de serveis que la Mancomunitat preste.  
La creació i composició d'aquestes comissions s'acordarà en la sessió extraordinària a què es refereix l'article 13.2, sense perjuí de la possibilitat d'acordar modificacions en sessions posteriors. En tot cas, estaran compostes, com a màxim, per un terç del nombre legal de membres del Ple de la Mancomunitat, i podran tindre caràcter permanent o especial. Tanmateix, es garantirà els drets de participació de les distintes formacions i agrupacions polítiques presents en el ple de la mancomunitat, en les seues comissions informatives, comissió especial de comptes i qualsevol altre òrgan complementari que puga constituir-se.  
  
Article 6. El Ple de la Mancomunitat  
Cadascun dels municipis i entitats locals menors estarà representat en el ple d'aquesta per l'alcalde o alcaldessa, juntament amb els corresponents representants addicionals, si escau, elegits en atenció a la població del municipi.  
El nombre de representants addicionals elegits en atenció a la població que correspondrà a cada entitat local s'assignarà segons l'escala següent de trams d'habitants:  
- Fins a 5.000: 1.  
- De 5.001 a 15.000: 2.  
- De 15.001 a 30.000: 3.  
- A partir de 30.001 habitants, per cada tram addicional de 20.000 habitants: 1 representant més.  
A més a més, tal com s'indica en l'article 23.2 de la Llei 21/2018, en el Ple de la Mancomunitat, a cadascun dels membres o representants li correspon un vot amb el mateix valor.  
  
Article 7. Designació de representants i terminis  
L'elecció del total de representants de cadascuna de les entitats s'efectuarà en els plens respectius segons la normativa vigent, i caldrà comunicar el resultat d'aquesta elecció a la mancomunitat en un termini no superior a dos mesos des de la constitució dels Ajuntaments o l'acord de modificació dels seus representants.  
El vot dels representants municipals en la mancomunitat serà personal i indelegable.  
Les formacions i agrupacions polítiques que pertanguen a algun ajuntament integrant de la mancomunitat que no compten amb un representant electe en aquesta, podran sol·licitar a la presidència de la mancomunitat participar en les seues sessions plenàries amb veu i sense vot.  
La pèrdua de la condició de regidor o regidora suposa, en tot cas, el cessament com a representant de l'ajuntament en la Mancomunitat. Les seues funcions seran assumides pels qui el seguisquen en nombre de vots en l'ordre de la votació realitzada en el seu moment pel ple.  
Quan la pèrdua de la condició de titular d'aquests òrgans es produïsca per extinció del mandat, continuaran en funcions solament per a l'administració ordinària fins a la presa de possessió de les persones que els succeïsquen.  
Després de cada procés electoral municipal i una vegada que els ajuntaments hagen comunicat a la Mancomunitat la seua representació en aquesta, la presidència en funcions convocarà la sessió plenària per a la constitució i l'elecció dels òrgans de govern, tot això, de conformitat amb el que estableixen els estatuts. Aquesta sessió tindrà lloc dins dels tres mesos següents a la constitució dels ajuntaments. Si no es convoca dins del termini assenyalat, quedarà automàticament convocada a les dotze hores del primer dissabte posterior a l'últim dia hàbil de l'esmentat termini, en el lloc on habitualment se celebren les sessions constitutives.  
  
Article 8. Competències i atribucions del Ple  
Correspon al Ple de la Mancomunitat:  
a) Elegir els òrgans unipersonals de la mancomunitat.  
b) Proposar les modificacions dels estatuts.  
c) Aprovar i modificar les ordenances de la mancomunitat i els reglaments orgànics.  
d) Proposar el canvi de denominació de la mancomunitat i l'adopció o la modificació dels símbols o les ensenyes.  
e) Aprovar els pressupostos i el compte general de la mancomunitat.  
  
f) Proposar la incorporació de nous membres a la mancomunitat i comprovar la concurrència dels pressupostos necessaris per a la separació voluntària de membres de la mancomunitat i, quan pertoque, acordar-ne la separació obligatòria.  
g) Proposar la dissolució de la mancomunitat.  
h) Les altres competències que han de correspondre al ple perquè aprovar-les exigeix una majoria especial.  
  
Article 9. Nomenament del president/a  
1. La presidència de la mancomunitat serà elegida pel ple, entre els seus membres i per majoria absoluta en primera volta o simple en segona, d'acord amb el que disposen els estatuts de la mancomunitat i, supletòriament, d'acord amb el que preveu la legislació de règim local.  
  
2. La pèrdua de la condició de regidor o regidora en el municipi mancomunat serà causa de cessament en la titularitat de la presidència.  
3. La persona titular de la presidència podrà renunciar voluntàriament a la titularitat d'aquest òrgan manifestant-ho per escrit.  
  
Article 10. Vicepresident/a  
El ple de la mancomunitat designarà, almenys, una vicepresidència, amb un màxim de tres i que substituiran a la presidència per l'ordre del seu nomenament en cas d'absència, vacant o malaltia. La titularitat de la vicepresidència es perd per les causes establertes expressament en l'article 29.3 de la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
  
Article 11. Junta de Govern  
1. La Junta de Govern estarà integrada pel president/a de la mancomunitat i pels vicepresidents i per les vicepresidentes de la mancomunitat. La Junta de Govern Local és un òrgan d'assistència al ple, a la presidència, a les vicepresidències i a la resta d'òrgans, i de gestió de la mancomunitat, i estarà integrada per la presidència de la mancomunitat, vicepresidències de la mancomunitat i un nombre de representants dels municipis mancomunats integrants del ple mai superior a un terç del nombre legal de membres del ple, elegits per majoria simple.  
  
2. Correspon a la Junta de Govern:  
a) Assistir la presidència i la resta d'òrgans de la mancomunitat en les seues atribucions.  
b) Exercir les competències que la presidència o un altre òrgan de la mancomunitat li hagen delegat, així com aquelles que la legislació se li atribuïsca.  
  
Article 12. Competències i atribucions del president/a  
1. La persona titular de la presidència de la mancomunitat exercirà la presidència de tots els òrgans col·legiats i exercirà les atribucions que li atribuïsquen els seus estatuts i la normativa que se li aplique. En tot cas, correspon a la presidència de la mancomunitat l'exercici de les atribucions següents:  
a) Representar la mancomunitat.  
b) Dirigir el govern i l'administració mancomunada.  
c) Convocar i presidir les sessions del ple, de la junta de govern i de qualssevol òrgans col·legiats de la mancomunitat.  
d) Exercir la direcció del personal al servei de la mancomunitat.  
2. La presidència podrà delegar l'exercici de les seues atribucions, excepte les de decidir els empats amb el vot de qualitat i aquelles expressament previstes en la normativa que se li aplique.  
  
Article 13. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El règim de sessions dels òrgans col·legiats podrà regular-se pels estatuts de la mancomunitat o, si escau, per acord plenari aprovat per majoria absoluta i, si no n'hi ha, per allò que preveu per als municipis la legislació de règim local.  
3. El Ple celebra sessió ordinària com a mínim segons el que disposa l'article 46.2.a de la Llei 7/1985, de 2 d'abril, reguladora de les bases del règim local. Dins d'aquest límit, correspon al Ple, per majoria absoluta, decidir la periodicitat d'aquestes sessions i els dies i les hores de la seua realització, mitjançant un acord adoptat en sessió extraordinària que haurà de convocar el president/a dins dels trenta dies següents al de la sessió constitutiva. Les sessions extraordinàries es faran quan així ho decidisca el president/a o ho sol·licite almenys una quarta part del nombre legal de vocals. En aquest últim cas, la realització de la sessió no podrà demorar-se més de quinze dies hàbils des que va ser sol·licitada.  
  
4 Les sessions del Ple han de convocar-se almenys amb cinc dies hàbils d'antelació. En la citació es farà constar l'ordre del dia.  
5. El Ple es constitueix vàlidament amb l'assistència d'un terç del nombre legal de membres amb dret de vot, que mai podrà ser inferior a tres. Aquest quòrum s'ha de mantenir al llarg de tota la sessió.  
6. En tot cas, es requereix l'assistència de la presidència i de la secretaria de la Mancomunitat, o dels que legalment els substituïsquen.  
7. Les sessions plenàries, en extensió a la resta d'òrgans col·legiats, podran realitzar-se, baix l'autorització expressa de l'òrgan competent de la Generalitat Valenciana de manera telemàtica per motius sanitaris o altres justificats.  
  
Article 14. Sistemes d'acords  
1. Els acords del Ple s'adopten, per regla general, per majoria simple del vot dels membres presents. Hi ha majoria simple quan els vots afirmatius són més que els negatius.  
2. És necessari el vot favorable de la majoria absoluta del nombre legal de vots del Ple per a l'adopció dels acords en les matèries següents:  
a) Elecció i destitució del president.  
b) Proposta de modificació no constitutiva o ampliació dels Estatuts.  
  
c) Adhesió i separació de municipis.  
d) Aprovació d'operacions financeres o de crèdit i concessions de lleves i esperes, quan el seu import supere el 10 % dels recursos ordinaris del seu pressupost.  
e) Determinació de la forma de gestió del servei.  
e) Acordar la dissolució de la mancomunitat, previs els tràmits oportuns, nomenar els vocals membres de la Comissió liquidadora i aprovar-ne la proposta efectuada per aquesta.  
f) Qualsevol altra matèria en què així es dispose en els presents Estatuts o en la legislació de règim local aplicable.  
  
Article 15. Habilitats estatals  
1. En aquesta mancomunitat hi ha un lloc de treball reservat a funcionaris d'Administració local amb habilitació de caràcter nacional, al qual correspondran les funcions de secretaria, comprensiva de la fe pública i assessorament legal preceptiu, així com el control i la fiscalització interna de la gestió economicofinancera i pressupostària, i la comptabilitat, tresoreria i recaptació.  
2. Fins que l'òrgan autonòmic competent cree i classifique el lloc esmentat, aquestes funcions les pot exercir algun funcionari o alguna funcionària amb habilitació de caràcter nacional d'algun dels municipis que integren la mancomunitat o, si no n'hi ha, funcionari amb habilitació nacional d'una entitat local no integrant d'aquesta, amb la designació prèvia pel ple d'aquesta.  
  
Article 16. La resta de personal  
1. La mancomunitat, per al desenvolupament dels seus fins, disposa de personal propi en els termes establits en la normativa aplicable, en aquests estatuts i en els reglaments orgànics corresponents.  
2. Podran prestar serveis en la mancomunitat els empleats públics de les entitats locals que la integren, sempre de forma expressa i de conformitat amb la normativa bàsica i autonòmica en matèria de funció pública, i també el d'altres administracions públiques, en els termes de les relacions de cooperació i col·laboració que en cada cas s'establisquen. La integració en la mancomunitat de personal funcionari i laboral en virtut de processos de transferències de funcions i serveis, es farà de conformitat amb les normes de funció pública aplicables, i amb el que s'establisca, en el seu àmbit, en les taules de negociació previstes en les lleis de funció pública.  
3. El personal que estiga al servei de la mancomunitat, en cas de dissolució, quedarà incorporat en les entitats locals que en formaren part. En el supòsit de separació de municipis s'avaluarà la situació del personal de la mancomunitat afectat així com la incorporació al municipi que es separa, havent de quedar garantits els seus drets, tot això, de conformitat amb el que estableix la legislació en matèria de funció pública.  
En tot cas, la cessió o el traspàs del personal per part dels municipis adherits a la mancomunitat comporta l'obligació de l'ajuntament de reincorporar aquest personal, en cas que el servei mancomunat s'haja extingit o finalitzat.  
4. La selecció del personal de la mancomunitat, tant funcionari com laboral, es farà d'acord amb l'oferta d'ocupació, per mitjà de convocatòria pública i a través dels sistemes legalment previstos en què es garantisquen, en tot cas, els principis d'igualtat, publicitat, mèrit i capacitat.  
5. La mancomunitat aprovarà anualment, junt amb el pressupost, la plantilla i la relació de llocs de treball existents en la seua organització, que haurà de comprendre tots els llocs de treball reservats a personal funcionari i laboral i la resta de personal eventual. Respecte d'aquest últim, s'estarà al que disposa la llei de bases de règim local i la resta que resulte d'aplicació.  
6. La mancomunitat, en funció de les seues necessitats de personal, farà pública la seua oferta d'ocupació d'acord amb els criteris fixats per la normativa de funció pública que hi siga aplicable.  
7. La mancomunitat podrà autoritzar l'aplicació o la utilització de les borses de treball temporal que aquesta tinga aprovades i en vigor per qualsevol ajuntament integrant o per qualsevol altra entitat pública en què tinga participació estatutària, sempre que així haja sigut acordat en l'àmbit de negociació de l'entitat sol·licitant.  
8. La mancomunitat constituirà la taula general de negociació prevista en la normativa específica sobre negociació col·lectiva a fi de garantir una política de participació amb la representació sindical per a fixar condicions de treball que permeten desenvolupar programes i projectes d'eficàcia i eficiència dels serveis públics de la seua competència.  
  
  
Article 17. Recursos financers  
1. La hisenda de la mancomunitat està constituïda per les aportacions dels municipis, a més dels recursos previstos en la legislació vigent de règim local i la llei vigent sobre mancomunitats.  
  
Article 18. Ordenances fiscals  
1. Per a la imposició, exacció, liquidació i cobrança de taxes i preus públics per la prestació de serveis o realització d'activitats de la seua competència, així com de contribucions especials per a l'execució d'obres o per a l'establiment, l'ampliació o la millora de serveis, la mancomunitat aprovarà les ordenances corresponents als distints serveis, i les dites ordenances tindran força obligatòria en tots els municipis integrants, una vegada aprovades.  
2. Correspondrà als municipis facilitar a la mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints serveis que constituïsquen els fins regulats en articles anteriors.  
  
3. La mancomunitat podrà, en tot moment, pels seus propis mitjans, comprovar la veracitat i l'exactitud de les dades a què es refereix el número anterior.  
  
Article 19. Aportacions econòmiques  
Les aportacions de municipis mancomunats seran fixades anualment per a cada exercici econòmic pel Ple de la Mancomunitat amb el quòrum de la majoria absoluta dels seus membres, i seran les següents:  
  
a) Per a Serveis Generals, una quota ordinària fixa i obligatòria per a atendre les despeses dels serveis generals, es realitzen o no els serveis, a parts iguals pels municipis integrants.  
b) Per a Serveis Generals, una quota ordinària variable i obligatòria, segons la població de cada municipi, per a atendre les despeses dels serveis generals, se'n faça ús o no.  
c) Per a Serveis Específics, una o diverses quotes complementàries, segons l'ús que cada entitat faça dels serveis que es presten mancomunadament. Per a la determinació d'aquesta quota s'aplicaran les bases o mòduls segons els factors que puguen computar-se a raó del servei o l'activitat prestada.  
d) Totes les quotes extraordinàries que resulten necessàries per a finançar obres o serveis que beneficien especialment un o més dels municipis integrants.  
Les quotes dels apartats c i d comprendran el cost efectiu de les obres o serveis de què es tracte, més un percentatge que determinarà el Ple de la Mancomunitat per a cobrir les despeses de gestió de la dita obra o servei.  
  
Article 20. Característiques de les aportacions  
1. Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
2. Les aportacions econòmiques dels municipis es faran en la forma i els terminis que determinen les bases d'execució dels pressupostos anuals de la mancomunitat. Una vegada transcorregut el termini establit per a efectuar l'abonament sense que el municipi l'haja fet efectiu, per a la cobrança d'aquestes aportacions la mancomunitat exercirà les prerrogatives establides legalment per a la hisenda de l'Estat, i actuarà, si escau, d'acord amb els procediments administratius corresponents.  
  
3. Les aportacions a la mancomunitat vençudes, líquides i exigibles podran ser objecte de retenció, una vegada transcorregut el termini de pagament previst a l'apartat anterior i amb la sol·licitud prèvia de la mancomunitat i audiència al municipi afectat, respecte de les que tinguen pendents de percebre de la Generalitat o de la diputació provincial.  
  
  
Article 21. Pressupost  
1. La Mancomunitat aprovarà anualment un pressupost d'acord amb el que estableix la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconèixer, i dels drets que es prevegen liquidar durant l'exercici econòmic corresponent.  
  
3. S'inclouran en el pressupost les inversions que es puguen realitzar, així com les seues fonts de finançament, com també el conjunt d'obligacions derivades de l'ordenament jurídic.  
  
Article 22. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. A aquest efecte, haurà de formar-se un inventari de conformitat amb el que estableixen les disposicions vigents en la matèria.  
2. Els ajuntaments mancomunats podran efectuar el traspàs de mitjans patrimonials i econòmics en favor de la Mancomunitat, de conformitat amb la legislació vigent.  
  
Article 23. Duració  
La Mancomunitat es constitueix per temps indefinit.  
  
Article 24. Modificació d'estatuts  
1. La modificació dels estatuts de la mancomunitat tindrà caràcter constitutiu o no constitutiu.  
2. La modificació constitutiva dels estatuts de la mancomunitat es referirà, exclusivament, als aspectes següents:  
a) Objecte competencial.  
b) Sistema de representació dels municipis.  
c) Supòsits de dissolució de la mancomunitat.  
3. Les modificacions constitutives s'ajustaran al procediment següent:  
a) Aprovació inicial pel ple de la mancomunitat, per majoria absoluta del nombre legal de vots.  
b) Obertura d'un termini d'informació pública durant un mes, en els taulers d'anuncis dels ajuntaments mancomunats i de la mancomunitat mateixa, amb indicació de la forma, el lloc i el termini de consulta i formulació d'al·legacions pels interessats.  
c) Emissió dels informes de la Diputació provincial i del departament del Consell amb competències en matèria d'administració local.  
  
d) Resolució pel ple de la mancomunitat, si escau, de les al·legacions o les objeccions que es formulen.  
e) Aprovació pels plens dels municipis afectats, per majoria absoluta del nombre legal de membres.  
f) Publicació de la modificació en el Diari Oficial de la Generalitat Valenciana.  
4. Les restants modificacions estatutàries tindran caràcter no constitutiu i tan sols requeriran l'acord aprovatori del ple de la mancomunitat, per majoria absoluta de vots, amb audiència prèvia als municipis integrants de la mancomunitat, i la publicació íntegra per la mancomunitat en el Diari Oficial de la Generalitat Valenciana.  
5. Les modificacions estatutàries consistents en l'adhesió i la separació de municipis es regiran pel que disposa la legislació vigent i l'establert als articles següents.  
Article 25. Adhesió de municipis  
1. Per a l'adhesió d'un o més municipis a la mancomunitat, sense perjudici de les peculiaritats previstes en l'article 41 de la Llei 21/2018 per a adhesions a la mancomunitat d'àmbit comarcal, serà necessari:  
  
a) La sol·licitud del ple de la corporació municipal interessada, per majoria absoluta del nombre legal dels membres.  
b) L'aprovació pel ple de la mancomunitat de què es tracte, per majoria absoluta del nombre legal de vots.  
2. L'acord d'adhesió del nou municipi haurà de ser publicat per la mancomunitat en el Diari Oficial de la Generalitat Valenciana i haurà d'inscriure's en el registre d'entitats locals autonòmic.  
  
  
Article 26. Separació voluntària  
1. Els municipis podran separar-se en qualsevol moment de la mancomunitat, amb el compliment previ dels requisits següents:  
a) Acord del ple municipal, sempre adoptat amb el vot favorable de la majoria absoluta dels membres de la corporació.  
b) Trobar-se al corrent en el pagament de les seues aportacions a la mancomunitat.  
c) Que haja transcorregut, si escau, el període mínim de pertinença estatutàriament establit.  
d) Abonament de totes les despeses que s'originen amb motiu de la separació, com també la part del passiu contret per la mancomunitat a càrrec seu.  
e) Que es notifique l'acord de separació a la mancomunitat amb l'antelació mínima d'un any.  
2. Una vegada complits els requisits anteriors, la mancomunitat haurà d'acceptar la separació del municipi interessat mitjançant un acord per majoria absoluta del seu ple, al qual donarà publicitat la mancomunitat a través del Diari Oficial de la Generalitat Valenciana i serà objecte d'inscripció en el registre d'entitats locals autonòmic.  
  
  
Article 27. Separació obligatòria  
1. Les mancomunitats podran acordar la separació obligatòria dels municipis en els termes que preveuen els estatuts i, en tot cas, en els supòsits següents:  
a) El reiterat incompliment del pagament de les seues aportacions. Serà considerat incompliment reiterat quan hi existisquen aportacions pendents de pagament durant més de dos bimestres continuats o dos alterns ocorreguts dins de l'any natural o dins de l'exercici anterior.  
b) L'incompliment d'aquelles altres actuacions necessàries per al correcte desenvolupament de la mancomunitat a què estiga obligat pels estatuts.  
2. El procediment de separació serà iniciat d'ofici per la mancomunitat mitjançant un acord per majoria absoluta del ple.  
3. Una vegada acordada la iniciació del procediment de separació, es concedirà al municipi el termini d'audiència per un mes.  
4. Vistes les al·legacions presentades pel municipi, el ple de la mancomunitat podrà acordar-ne la separació obligatòria mitjançant un acord favorable de la majoria absoluta dels membres legals.  
5. La mancomunitat donarà publicitat a l'acord de separació obligatòria del municipi per mitjà de la publicació en el Diari Oficial de la Generalitat Valenciana i l'inscriurà en el registre d'entitats locals autonòmic.  
  
Article 28. Efectes de la separació  
1. La separació d'una mancomunitat d'un o més dels municipis que la integren no implicarà, necessàriament, l'obligació de liquidar-la; aquesta operació quedarà diferida al moment de la dissolució. No obstant això, en el cas que el municipi o els municipis separats de la mancomunitat li hagen aportat béns afectes a serveis propis, es practicarà, excepte acord amb els municipis interessats, una liquidació parcial a fi que aquests elements els siguen reintegrats, sense perjudici dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. No obstant això, a la vista de les circumstàncies concurrents apreciades per la mancomunitat i degudament justificades, es podrà anticipar totalment o parcialment l'import de la seua participació als municipis separats, adjudicant-se aquells elements o instal·lacions establits per al servei exclusiu d'aquests.  
  
Article 29. Dissolució de la Mancomunitat  
La mancomunitat s'haurà de dissoldre quan concórreguen alguna de les següents:  
a) Perquè així ho disposen les lleis.  
b) Perquè s'hagen complit o hagen desaparegut tots els seus objectius.  
c) Perquè així ho acorden els municipis que les integren.  
  
Article 30. Procediment de dissolució  
1. Quan concórrega alguna de les causes de dissolució, haurà d'iniciar-se d'ofici el procediment de dissolució per la mancomunitat o a instància de qualsevol dels membres.  
2. El procediment de dissolució de les mancomunitats requerirà:  
  
a) Acord de la dissolució de l'entitat pel ple de la mancomunitat, per majoria absoluta legal del nombre de vots, i comunicació al departament del Consell competent en matèria d'administració local.  
  
b) El sotmetiment a informació pública durant un mes en tots els ajuntaments mancomunats.  
c) Els informes de la diputació provincial i del departament del Consell competent en matèria d'administració local.  
d) L'aprovació dels ajuntaments mancomunats, per majoria absoluta del nombre legal dels membres. El tràmit continuarà sempre que quede acreditada l'aprovació per les dues terceres parts de les entitats locals integrants de la mancomunitat a favor de la dissolució proposada.  
  
e) L'aprovació pel ple de la mancomunitat, per majoria absoluta dels vots, de la proposta efectuada per la comissió liquidadora.  
  
f) Remissió al departament del Consell competent en matèria d'administració local que publicarà la dissolució en el Diari Oficial de la Generalitat Valenciana i donarà de baixa la mancomunitat en el Registre d'Entitats Locals de la Comunitat Valenciana.  
3. Una vegada aprovada la dissolució d'una mancomunitat per part dels plens municipals i abans de la remissió a la Generalitat, s'haurà de crear una comissió liquidadora composta, almenys, per la presidència de la mancomunitat de què es tracte i dos vocals. En aquesta s'integrarà, per a complir les seues funcions assessores, el personal que tinga atribuïdes les funcions reservades a habilitats nacionals. Podrà igualment convocar a les reunions experts determinats, només als efectes d'oir-ne l'opinió o preparar informes o dictàmens en temes concrets de la seua especialitat.  
4. La comissió, en un termini no superior a tres mesos, farà un inventari de béns, serveis i drets de la mancomunitat que té la intenció de dissoldre's, en xifrarà els recursos, les càrregues i els dèbits i farà una relació del seu personal, i més tard proposarà al ple de l'entitat l'oportuna distribució en els ajuntaments mancomunats.  
5. La proposta, per a ser aprovada vàlidament, requerirà el vot favorable de la majoria absoluta dels vots del ple de l'entitat. Una vegada aprovada, la proposta serà vinculant per als ajuntaments mancomunats.  
  
6. Després de la dissolució d'una mancomunitat, aquesta mantindrà la personalitat jurídica fins que no siga adoptat pel ple l'acord de liquidació i distribució del patrimoni, del qual hauran de donar publicitat en el Diari Oficial de la Generalitat Valenciana.  
  
  
DISPOSICIÓ FINAL  
  
Única  
En allò no previst per aquests estatuts, resultarà d'aplicació el que estableix la legislació per a les entitats locals, i la Llei 21/2018, de 16 d'octubre, de la Generalitat, de mancomunitats de la Comunitat Valenciana.